(8)

Samas arvamuses kinnitas poliitika- ja julgeolekukomitee projektiosaliste poolt ühehäälselt kokku lepitud seisukohta, et Ühendkuningriik täidab otsuse (ÜVJP) 2020/1639 artiklis 3 sätestatud üldtingimusi järgmiselt: — Ühendkuningriik täidab otsuse (ÜVJP) 2020/1639 artikli 3 esimese lõigu punktis a sätestatud tingimusi, mille kohaselt on nõutav, et ta jagab liidu alusväärtusi, mis on sätestatud ELi lepingu artiklis 2, ning põhimõtteid, millele osutatakse ELi lepingu artikli 21 lõikes 1, samuti ELi lepingu artikli 21 lõike 2 punktides a, b, c ja h sätestatud ühise välis- ja julgeolekupoliitika eesmärke; PESCO projektis osaledes ei kahjusta ta liidu ja selle liikmesriikide kaitse- ja julgeolekuhuve, sealhulgas liikmesriikidega heanaaberlike suhete põhimõtte austamine, ning ta peab poliitilist dialoogi liiduga, mis peaks hõlmama ka kaitse- ja julgeolekuaspekte; — mis puudutab otsuse (ÜVJP) 2020/1639 artikli 3 esimese lõigu punktis b sätestatud tingimust, et Ühendkuningriik annab PESCO sõjaväelise liikuvuse projektile olulist lisaväärtust, siis teatises antakse üksikasjalik ülevaade Ühendkuningriigi panusest, sealhulgas selles projektis osalemise kohaldamisalast, vormist ja ulatusest, mis tõendab selle tingimuse täitmist; — mis puudutab otsuse (ÜVJP) 2020/1639 artikli 3 esimese lõigu punktis c sätestatud tingimust, siis Ühendkuningriigi osalemine PESCO sõjaväelise liikuvuse projektis aitab tugevdada ühist julgeoleku- ja kaitsepoliitikat (ÜJKP) ja liidu ambitsioonitaset, sealhulgas toetada ÜJKP missioone ja operatsioone, nagu on üksikasjalikult märgitud ka teatises; — mis puudutab otsuse (ÜVJP) 2020/1639 artikli 3 esimese lõigu punktis d sätestatud tingimust, siis PESCO sõjaväelise liikuvuse projekt ei hõlma relvastuse hankeid, teadusuuringuid ja kaitsevõime arendamist ega relvade, võimete ja tehnoloogia kasutamist ja eksporti. Selle raames ei arendata võimeid ega tehnoloogiat. Sellest tulenevalt ei too Ühendkuningriigi osalemine selles projektis kaasa sõltuvust Ühendkuningriigist ega tema kehtestatavaid piiranguid ühegi liidu liikmesriigi suhtes; — samuti on olemas nõutud kooskõla otsuse (ÜVJP) 2020/1639 artikli 3 esimese lõigu punktis e sätestatud Ühendkuningriigi osalemise ja otsuse (ÜVJP) 2017/2315 lisas esitatud asjaomaste siduvamate PESCO kohustuste vahel, nagu on teatises üksikasjalikumalt kirjeldatud. Kuna PESCO sõjaväelise liikuvuse projekt ei ole võimetele suunatud projekt, ei ole selles kontekstis kohaldatav tingimus, mis käsitleb Ühendkuningriigi osalemisest tulenevat panust võimearendusplaanist ja kaitseküsimuste iga-aastasest kooskõlastatud läbivaatamisest tulenevate prioriteetide täitmisse ega panust, millel on positiivne mõju Euroopa kaitsesektori tehnoloogilisele ja tööstuslikule baasile; — otsuse (ÜVJP) 2020/1639 artikli 3 esimese lõigu punktis f sätestatud nõue on täidetud, kuna Euroopa Liidu ning Suurbritannia ja Põhja-Iiri Ühendkuningriigi vaheline salastatud teabe vahetamise ja kaitse julgeolekukorda käsitlev leping (4) on kehtinud alates 1. maist 2021; — otsuse (ÜVJP) 2020/1639 artikli 3 esimese lõigu punktis g sätestatud tingimus ei ole käesoleval juhul kohaldatav, sest PESCO sõjaväelise liikuvuse projekti ei rakendata EDA toetusel ja seetõttu ei ole EDAga jõustunud halduskokkulepe vajalik; — mis puudutab otsuse (ÜVJP) 2020/1639 artikli 3 esimese lõigu punktis h sätestatud tingimust, siis Ühendkuningriik on võtnud kohustuse sõlmida projekti käsitlev halduskokkulepe ja koostada muud vajalikud dokumendid kooskõlas otsusega (ÜVJP) 2017/2315 ja nõukogu otsusega (ÜVJP) 2018/909 (5) PESCO projektijuhtimise reeglite kohta.